विकलांग स्वयं में हैं सक्षम, इनके लिए हो दिव्यांग शब्द का उपयोग
प्रधानमंत्री नरेंद्र मोदी ने रविवार को कहा, ‘विकलांग स्वयं में बहुत सक्षम होते हैं। उनके कई कार्यकलाप आश्चर्यचकित करने वाले होते हैं। जिन्हें देखकर उनके भीतर अलग दिव्य शक्ति होने का अहसास होता है। इसलिए उनके लिए ‘दिव्यांग’ शब्द का इस्तेमाल ज्यादा बेहतर हो सकता है।’
प्रधानमंत्री ने 2015 के आखिरी “मन की बात’ कार्यक्रम को संबोधित किया। उन्होंने कहा, ‘मेरे मन में कुछ-न-कुछ विचार चलते रहते हैं। यह विचार आया कि एकाध अंग ठीक से काम नहीं करता तो हम उसे विकलांग कहते हैं। लेकिन ईश्वर ने उन्हें कोई अतिरिक्त ताकत दी होती है। उस शक्ति को हम अपनी आंखों से नहीं देख पाते। लेकिन जब उन्हें काम करते देखते हैं तो हमारा ध्यान उनकी काबिलियत पर जाता है।’ मोदी ने इस दौरान अहमदाबाद के दृष्टिबाधित शिक्षक दिलीप चौहान का जिक्र किया। दिलीप ने फोन पर प्रधानमंत्री को बताया कि उन्होंने 2,000 छात्रों को विकलांगों की मदद के बारे में जागरूक किया। छात्रों ने इस पर आश्चर्यजनक उत्साह दिखाया।
‘स्टार्टअप-स्टैंडअप इंडिया’ की कार्ययोजना 16 को लॉन्च होगी
प्रधानमंत्री ने कहा, ‘भारत को ‘स्टार्टअप इंडिया और स्टैंडअप इंडिया’ की वैश्विक राजधानी बनाने की जरूरत है। इसके लिए 16 जनवरी को ‘स्टार्टअप-स्टैंडअप इंडिया’ की कार्ययोजना लॉन्च होगी।’ इसकी घोषणा उन्होंने स्वतंत्रता दिवस पर लाल किले से की थी। कार्यक्रम में आईआईटी, आईआईएम, केंद्रीय विश्वविद्यालय तथा अन्य संस्थान शामिल होंगे।
मोदी को नोबेल वाले मच्छर ने काटा है
कांग्रेस नेता मनीष तिवारी ने कहा, “लगता है प्रधानमंत्री मोदी को नोबेल पीस प्राइज का मच्छर काट गया है। नवाज शरीफ जी को तो काटा ही हुआ था।’ लाहौर में मोदी ने शुक्रवार को दो घंटे 40 मिनट गुजारे थे। पाकिस्तानी मीडिया का दावा है कि मोदी की विजिट पहले से तय थी।
‘मन की बात’ में होना था पाक का जिक्र
कांग्रेस ने कहा ‘मन की बात’ में नवाज शरीफ से बातचीत का जिक्र नहीं किया गया। ‘प्रधानमंत्री मोदी खुद बिना पूर्व निर्धारित कार्यक्रम के पाकिस्तान पहुंचते हैं। लेकिन उनकी वहां क्या बात हुई, इस बारे में देश को कुछ नहीं बताया जा रहा। पाकिस्तान से साल में 250 बार घुसपैठ हुई।’
पर्यटन बढ़ाना है तो स्वच्छता जरूरी
‘पर्यटन बढ़ाने के लिए स्थलों की सफाई और स्वच्छता जरूरी है।’ इसी कड़ी में उन्होंने सीहोर के भोजपुरा गांव के बुजुर्ग राजमिस्त्री दिलीप सिंह मालवीय का जिक्र किया। वे अब तक बिना मजदूरी लिए 100 से ज्यादा शौचालय बना चुके हैं। उन्होंने पुणे के गणेश वी. सावलेशवारकर के पत्र का उल्लेख किया। इसमें पर्यटन स्थलों की सफाई की जरूरत बताई थी।
मोदी एप से जुड़कर मन की बात कहें
मोदी ने कहा, “कोई भी सामान्य नागरिक अपने मोबाइल पर ‘नरेंद्र मोदी एप’ को डाउनलोड करके उनसे जुड़ सकता है। छोटी-छोटी बातें शेयर कर सकता है। मेरे लिए खुशी की बात है कि लोग मुझे बहुत सारी बातें बताते हैं। आप भी अपने तरीके से जरूर इस प्रयास में जुड़िए। मुझे सवा सौ करोड़ देशवासियों तक पहुंचना है। आपकी मदद के बिना मैं कैसे पहुंचूंगा।’
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva